[{"text_idx": "#000001", "text": "Donostia-San Sebastian. Mundu osoko hainbat euskal etxe eta komunitatetan bilduko dira asteburu honetan San Ignazio, San Inazio, In\u0303aki Deuna... ospatzeko. Izan ere, San Ignazio \u2014Euskaltzaindiak honela idaztearen aldeko erabakia hartu zuen\u2014 nazioartean gehien ospatzen diren euskal jai tradizionaletakoa da, eta euskal etxerik ez dagoen beste hamaika lekutan ere oihartzuna dauka, Gipuzkoa eta Bizkaiko zaindari denez \u2014Bizkaian Berriotxoako San Balentin zaindarikide\u2014, eta josulagunen fundatzaile ere izanik."}, {"text_idx": "#000002", "text": "Aurten uztailaren 31a igandea denez, errazago antolatu dituzte ekialdiak, batzuetan festak eta jai-programak, eta besteetan mezak, askotan, bazkariak eta ekitaldi apalgoak. Ohitura da baita ere Estatu Batuetako Boisetik Txileko Santiago edo Argentinako Buenos Aireseraino, meza horietan 'Inazio gure patroi haundia' ereserkiarekin bururatzea ekitaldi erlijiosoak, askotan dantzariak partaide, Boiseko prozesio eta aldareko dantzak adibide, San Inazioren irudia dantzariek daramatela elizaraino."}]